Vesturfararsetur opnað á Hofsósi - ávarp Ávarp á Hofsósi 7. júlí 1996 . Vesturfarasetur opnað . Í huga okkar Íslendinga jafngildir það að nokkru leyti að snúa til baka að líta til Evrópu . Þótt við séum Evrópumenn og sækjum styrk okkar til menningar , sem byggist á evrópskum grunni , erum við í raun einnig Vesturfarar . Forfeður okkar héldu af stað út í óvissuna og fundu þetta blessaða , fagra eyland okkar . Raunar er ég þeirrar skoðunar , að þessi þrá til að leita í vestur blundi enn með þjóðinni og ráði því meðal annars , að hér er minni vilji en víðast annars staðar til að gerast hluti af þeim pólitíska og efnahagslega samruna , sem að er stefnt í Evrópu . Reynsla okkar af nánu samstarfi við stærsta ríki Vesturheims er einnig á þann veg , að hún spillir ekki fyrir vinarhug í þess garð . Við erum þó ekki komin saman hér í dag til að velta fyrir okkur slíkum meginstraumum í íslensku þjóðareðli . Við erum hér vegna nýmælis í starfsemi safna á Íslandi , þegar opnuð er þessi einstæða upplýsingamiðstöð og sýning er tengist því fólki er fluttist frá Íslandi til Ameríku á 19. öld og eftir síðustu aldamót . Þessir Vesturfarar töldu sér ekki vært hér lengur vegna harðbýlis og óblíðrar náttúru . Hér er um lofsvert samvinnuverkefni einkafyrirtækisins Snorra Þorfinnssonar og safna að ræða . Framtakið er ekki aðeins innlent heldur er það hluti af sameiginlegu evrópsku átaki um að kalla á afkomendur Vesturfara hingað til að finna rætur sínar og setrið , sem hér verður opnað er liður í að auðvelda þeim þá leit . Í mínum huga hefur setrið þó einnig skírskotun til okkar , sem hér höfum ávallt búið . Með því að draga upp mynd af sögulegum , efnahagslegum og umhverfislegum aðstæðum á þeim tíma þegar flestir fluttu vestur um haf , er lögð rækt við þátt í Íslandssögunni , sem ekki má falla í gleymsku . Þannig á setrið vafalaust eftir að auðvelda kennurum og skólum að fræða nemendur sína . Hér verður einnig aðstaða fyrir fræðimenn til að rannsaka ættfræði , sögu og menningu . Síðast en ekki síst er sérstök ástæða fyrir menntamála-ráðherra að fagna þessu setri vegna þess , að tilvist þess sannar gildi menningar - og safnastarfsemi hvers konar fyrir vöxt ferðaþjónustu . Hér á Hofsósi er einstök aðstaða , sem hefur verið hugvitssamlega nýtt . Er í raun ævintýralegt að fylgjast með því , hve vel hefur gengið að gera Hofsós að ferða-mannastað . Þar á Ferðaþjónusta bænda miklar þakkir skilið . Athafnasemin hér kallar á framtak annars staðar . Ég óska Hofsósbúum til hamingju með Vesturfarasetrið og aðstandendum þess heilla í störfum .